Аслан Бжьаниа аекономикатә зҵаарақәа рзы аилацәажәара мҩаԥигеит
Аиԥылара иалахәын ахада ихаҭыԥуаҩ Бадра Гәынба, аԥыза-министр Александр Анқәаб, ахада Иусбарҭа анапхгаҩы ихаҭыԥуаҩ Зураб Қаџьаиа, аԥыза-министр ихаҭыԥуаҩ, аекономика аминистр Кристина Озган, ашәахтәқәеи аизгақәеи рминистр Џьансыхә Нанба.
АҞӘА, нанҳәа 10 – Sputnik. Аслан Бжьаниа Аминистрцәа реилазаара алахәылацәеи Иусбарҭа ахаҭарнакцәеи алархәны аекономикатә зҵаарақәа рзы аилацәажәара мҩаԥигеит. Абри атәы аанацҳауеит ахада ипресс-маҵзура.
Амшхәаԥштә аҟны иарбан аенергетикеи Аԥсны асоциал-економикатә ҿиареи рызҵаарақәа.
Аилатәара иалахәыз иазааҭгылеит урыстәылатәи аиуристтә хаҿқәа Аԥсны аивестициатә проектқәа рынагӡаразы Аԥсни Урыстәылеи аиҳабырабжьаратә еиқәшаҳаҭра апроект.
Атәыла ахада инапынҵала, аԥснытәи ачынуааи урыстәылатәи рколлегацәеи апроект аус еицадырулоит.